Ruth Hale

Ruth Hale nada en Rogersville, Tennessee, en 1887 e finada en Nova York o 18 de setembro de 1934, foi unha xornalista estadounidense que traballou polos dereitos das mulleres na cidade de Nova York durante a era anterior e posterior á Primeira Guerra Mundial. Foi socia da Mesa Redonda de Algonquín.

Foi a fundadora da liga Lucy Stone, unha organización cuxo lema era: «O meu nome é o símbolo da miña identidade e non debe perderse». A causa de Hale levouna a loitar para que as mulleres puidesen conservar legalmente os seus nomes de solteira despois do matrimonio. Impugnou nos tribunais calquera edicto gobernamental que non recoñecese a unha muller casada polo nome que elixise usar.

 Traxectoria 
Aos 13 anos, ingresou no Hollins Institute (hoxe Hollins University) de Roanoke, Virxinia. Tres anos máis tarde, marchou para estudar na Academia de Belas Artes Drexel (posteriormente Universidade Drexel) de Filadelfia, onde se formou en pintura e escultura, pero a escritura era a súa verdadeira vocación.

Cando Hale tiña 18 anos, incorporouse como xornalista escribindo para o consorcio Hearst en Washington, D. C. Foi unha escritora moi solicitada, asistiu ás festas na Casa Branca cando o presidente Woodrow Wilson estaba no cargo. Traballou no The Washington Post ata que regresou a Filadelfia para ser crítica de teatro no Philadelphia Public Ledger. Hale tamén se dedicou a escribir sobre deportes, algo pouco común para as mulleres da época. Trasladouse á cidade de Nova York ao redor de 1915 e converteuse en articulista de The New York Times, Vogue e Vanity Fair. Tamén se interesou polo teatro, actuou en Broadway tres veces na súa vida.

Hale coñeceu a Heywood Broun, un popular columnista dun xornal deportivo, nun partido de béisbol dos New York Giants no Polo Grounds. Casaron o 6 de xuño de 1917. Cando Broun foi enviado a Francia para informar sobre a guerra, Hale foi con el, escribindo para a edición de París do Chicago Tribune. En 1918, Hale deu a luz ao seu único fillo, Heywood Hale Broun, na cidade de Nova York.

 Os dereitos das mulleres e outros activismos 
A principios de 1921, Hale enfrontouse ao Departamento de Estado dos Estados Unidos e esixiu que se lle expedise un pasaporte como «Ruth Hale» e non como «Sra. Heywood Broun». O goberno negouse; ningunha muller recibira un pasaporte co seu nome de solteira até ese momento. Non puido evitar a burocracia e o goberno expediulle o pasaporte co nome de «Ruth Hale, tamén coñecida como Sra. Heywood Broun». Ela negouse a aceptalo e cancelou a súa viaxe a Francia, do mesmo xeito que o seu marido.

Disque Hale foi a primeira muller casada á que se lle outorgou unha escritura de propiedade inmobiliaria ao seu nome para unha casa de apartamentos no Upper West Side de Manhattan, en maio de 1921. Pouco despois, foi elixida presidenta da liga Lucy Stone, un grupo que fundou baseándose na decisión de Lucy Stone de manter o seu apelido de solteira despois do matrimonio. O grupo elixiu a Rose Falls Bres como asesora legal. Bres, que pronto foi nomeada presidenta da Asociación Nacional de Mulleres Avogadas, fora a avogada de Hale durante a súa batalla co Departamento de Estado. Heywood Broun estaba entre os homes presentes, e apoiou á súa esposa nas súas xestións. Outras mulleres de Lucy Stoners eran Jane Grant, casada con Harold Ross, o fundador de The New Yorker, e Beatrice Kaufman, cónxuxe do dramaturgo George S. Kaufman.

Hale e Broun compraron unha granxa en Stamford, Connecticut, pero vivían en casas separadas. Empezou a dedicar máis tempo ás causas dos dereitos da muller e menos ao xornalismo.

En agosto de 1927 asumiu un papel destacado na protesta polas execucións dos anarquistas acusados de asasinato Sacco e Vanzetti. Viaxou a Boston como parte do comité de defensa, xunto con Dorothy Parker e John Dos Passos, pero os detidos foron condenados á morte. A campaña tivo un efecto movilizador nela e levouna a loitar contra a pena de morte.

En 1929, Edward Bernays decidiu contratar ás mulleres para que fumasen os seus "Fachos da liberdade" mentres participaban no desfile do Domingo de Pascua en Nova York. Era algo novo porque, até ese momento, ás mulleres só se lles permitía fumar en determinados lugares como na intimidade dos seus fogares. Bernays foi moi meticuloso á hora de elixir ás mulleres que desfilaban, «aínda que debían ser guapas, non debían parecer demasiado modelos», e contratou aos seus propios fotógrafos para asegurarse de que se tomasen boas fotos que logo se publicasen en todo o mundo. Hale pediu ás mulleres que se unisen á marcha dicindo: «Mulleres! Acendede outro facho da liberdade! Combatede outro tabú sexual».Brandt, Allan M. (2007). The Cigarette Century. New York: Basic Books, pp. 84-85.

Considerada unha muller intelixente, audaz e honesta, porén ao longo da súa vida sentíuse frustrada polo seu estilo demasiado severo e a miúdo ferinte. O escritor e avogado Newman Levy, amigo desde moito tempo atrás de Hale e Broun, lembrou un amargo intercambio entre Hale e unha persoa non identificada. Adversario: «O problema contigo, Ruth, é que non tes sentido do humor». Hale: «Grazas a deus que non estou maldita co lastre do sentido do humor».

 Últimos anos 
Durante as décadas de 1920 e 1930 continuou escribindo, apuntou libros para o Brooklyn Eagle e traballou como axente de prensa teatral. Foi unha figura destacada na comunidade de escritores de Nova York e, coa súa parella, era socia da Mesa Redonda de Algonquín no Hotel Algonquin. Hale e Broun divorciáronse en México en novembro de 1933, aínda que ambos permaneceron unidos e seguiron residindo na mesma vivenda en Connecticut.

Dez meses despois, en setembro de 1934, Hale enfermou dunha febre intestinal na súa casa de Stamford. Broun levouna ao Doutor's Hospital do Upper East Side de Manhattan, pero xa foi demasiado tarde. Morreu o 18 de setembro aos 47 anos e foi enterrada na súa cidade natal, Rogersville, Tennessee.

 Representación cinematográfica 
Hale foi interpretada pola actriz Jane Adams na película de 1994 La señora Parker y el círculo vicioso.

 Notas 

 Véxase tamén 

 Bibliografía 
 Dale Kramer, Heywood Broun, a Biographical Portrait, New York: Current Books, 1949.
 Heywood Hale Broun, Whose Little Boy Are You? New York: St. Martin’s Press, 1983.
 The New York Times, "Ruth Hale Is Dead; Feminist Leader", September 19, 1934.
 "The New York Times", "Wives Debate Rights to Maiden Name", May 18, 1921. 

Categoría:Nados en 1887
Categoría:Finados en 1934
Categoría:Xornalistas dos Estados Unidos de América
Categoría:Nados en Tennessee
Categoría:Feministas dos Estados Unidos de América